作者:韋莊
標題:浣溪沙
內容:清曉妝成寒食天，柳球斜嫋間花鈿，捲簾直出畫堂前。指點牡丹初綻朵，日高猶自憑朱闌，含嚬不語恨春殘。欲上鞦韆四體慵，擬交人送又心忪，畫堂簾幕月明風。此夜有情誰不極，隔牆梨雪又玲瓏，玉容憔悴惹微紅。惆悵夢餘山月斜，孤燈照壁背紅紗，小樓高閣謝孃家。暗想玉容何所似，一枝春雪凍梅花，滿身香霧簇朝霞。綠樹藏鶯鶯正啼，柳絲斜拂白銅鞮，弄珠江上草萋萋。日暮飲歸何處客，繡鞍驄馬一聲嘶，滿身蘭麝醉如泥。夜夜相思更漏殘，傷心明月憑闌幹，想君思我錦衾寒。咫尺畫堂深似海，憶來惟把舊書看，幾時攜手入長安。